KOMISIJOS SPRENDIMAS
2006 m. rugsėjo 1 d.
keičiantis Sprendimo 2005/393/EB nuostatas dėl ribojimų taikymo zonų, susijusių su mėlynojo liežuvio liga
(pranešta dokumentu Nr. C(2006) 3947)
(Tekstas svarbus EEE)
(2006/591/EB)
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), yač į jos 10 straipsnio 4 dalį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (2), ypač į jos 6 straipsnio 1 dalies antrą pastraipą, 8 straipsnio 2 dalies d punktą ir 3 dalį, 9 straipsnio 1 dalies c punktą ir 19 straipsnio trečią pastraipą,
kadangi:
(1)
Direktyvoje 2000/75/EB nustatytos kontrolės taisyklės ir priemonės, skirtos kovoti su mėlynojo liežuvio liga Bendrijoje, taip pat apsaugos ir priežiūros zonos bei draudimas išvežti gyvūnus iš šių zonų.
(2)
2005 m. gegužės 23 d. Komisijos sprendime 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų bei per tas zonas taikomų reikalavimų (3) numatyta, kad turi būti nustatytos bendrosios geografinės sritys, kuriose valstybės narės turi nustatyti apsaugos ir priežiūros zonas („ribojimų taikymo zonas“), susijusias su mėlynojo liežuvio liga.
(3)
Nyderlandai, Belgija ir Vokietija atitinkamai 2006 m. rugpjūčio 17 d., 19 d. ir 21 d. pranešė Komisijai apie keletą įtariamų klinikinių mėlynojo liežuvio ligos atvejų avių ir galvijų ūkiuose Nyderlandų, Belgijos ir Vokietijos teritorijose netoli Liuksemburgo ir Prancūzijos, esančių 50 km spinduliu nuo Kerkradės (Kerkrade) Nyderlanduose, kur buvo pranešta apie pirmą įtariamą atvejį.
(4)
Siekdama sustabdyti ligos plitimą iš užkrėstos teritorijos, Komisija priėmė 2006 m. rugpjūčio 22 d. Sprendimą 2006/577/EB dėl tam tikrų apsaugos nuo mėlynojo liežuvio ligos (4) priemonių, kuriame nustatytos taisyklės dėl mėlynojo liežuvio ligai neatsparių gyvūnų ir jų spermos, kiaušialąsčių ir embrionų judėjimo iš užkrėstų teritorijų.
(5)
Tada Jungtinėje Karalystėje Pirbraite (Pirbright) esanti Komisijos etaloninė laboratorija patvirtino mėlynojo liežuvio ligos atvejį ir tai, kad įtariamo viruso serotipas yra 8. Europoje dar niekada nėra buvę pranešimų apie šį serotipą.
(6)
Atsižvelgiant į šiuos rezultatus Sprendimas 2005/393/EB turėtų būti iš dalies pakeistas siekiant įtraukti naują ribojimų taikymo zoną, įskaitant užkrėstą teritoriją, o Sprendimas 2006/577/EB turėtų būti panaikintas.
(7)
Atsižvelgiant į ūkininkavimo veiklą, galima leisti pervežti tam tikrus ligai neatsparius gyvūnus, nesukeliant rizikos ligos kontrolei, prižiūrint atitinkamoms kompetentingoms institucijoms.
(8)
Siekiant užkirsti kelią tolesniam ligos plitimui, šis sprendimas turėtų būti taikomas ypatingos skubos tvarka.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/393/EB iš dalies keičiamas taip:
1)
2 straipsnis pakeičiamas taip:
„2 straipsnis
Ribojimų taikymo zonų nustatymas
Ribojimų taikymo zonos nustatomos I priede nurodytose bendrosiose geografinėse srityse, skirtose A, B, C, D, E ir F zonoms.
Išvežimo draudimo išimtys šioms ribojimų taikymo zonoms taikomos tik remiantis 3, 4, 5 ir 6 straipsniais.
E ribojimų taikymo zonos atveju, remdamosi dvišaliu susitarimu, atitinkamos kompetentingos institucijos išduoda leidimą atrajojančių rūšių gyvų gyvūnų judėjimui tarp Ispanijos ir Portugalijos.
F ribojimų taikymo zonos atveju, leidimas suteikiamas mėlynojo liežuvio ligai neatsparių rūšių gyvūnų ir jų spermos, kiaušialąsčių ir embrionų judėjimui šioje zonoje.
2a straipsnis
Nuo judėjimo draudimo 20 km zonoje nukrypti leidžianti nuostata
Nukrypstant nuo Direktyvos 2000/75/EB 6 straipsnio 1 dalies c punkto, judėjimo draudimas 20 km zonoje netaikomas šiems gyvūnams:
-
skersti skirtiems gyvūnams, gavus kompetentingos veterinarijos institucijos patvirtinimą;
-
gyvūnams, esantiems už 20 km zonos ribų ir skirtiems ūkiui 20 km zonoje;
-
gyvūnams, skirtiems ribojimų taikymo zonoje esantiems ūkiams, gavus kompetentingos veterinarijos institucijos patvirtinimą ir remiantis šios institucijos nustatytais gyvūnų sveikatos reikalavimais.“;
2)
I priedas iš dalies keičiamas remiantis šio sprendimo priedu.
2 straipsnis
Sprendimas 2006/577/EB panaikinamas.
3 straipsnis
Šis sprendimas taikomas nuo kitos dienos po jo paskelbimo Europos Sąjungos oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2006 m. rugsėjo 1 d.